Medicul Adrian Tănăsescu, de la Spitalul Judeţean de Urgenţă Vaslui, a recunoscut că a primit mită de la paciente, dar a afirmat că printre banii confiscaţi se aflau şi alte sume care îi aparţineau şi a contestat măsura asiguratorie instituită de procurorii Parchetului de pe lângă Tribunalul Vaslui. Cererea lui a fost respinsă.

”Respinge ca nefondată contestaţia formulată de inculpatul Tănăsescu Adrian, împotriva măsurii sechestrului asigurător dispus prin ordonanţa procurorului de la Parchetul de pe lângă Tribunalul Vaslui nr.893/P/2014 din data de 25.02.2015 asupra sumelor de 962 de lei şi 650 euro aparţinând inculpatului Tănăsescu Adrian, pe care o menţine. (…) Obligă inculpatul să plătească suma de 50 de lei, reprezentând cheltuielile judiciare avansate de către stat”, se arată în hotărârea definitivă pronunţată marţi de Tribunalul Vaslui, scrie Agerpres.

Medicul Adrian Tănăsescu a fost ridicat de ofiţerii anticorupţie pe 9 februarie alături de două doctoriţe, colege de secţie, Simona Botez şi Doina Andrei, care se află acum în arest preventiv. Tănăsescu a scăpat de arestare recunoscând acuzaţiile reţinute în sarcina sa.